
(Rezumat) 


Subiectul acestei teze de doctorat îl constituie coloniile şi lagărele de muncă din 
România, studiu de caz coloniile de muncă din cadrul exploatărilor miniere din regiunea 
Maramureş, Baia Sprie, Cavnic şi Nistru." Cronologic, tema propusă se încadrează în perioada de 
funcţionare a exploatărilor miniere ca şi centre de detenţie politică, 1950-1955, la exploatarea 
minieră din Baia Sprie, deţinuţii politici aflându-se până la începutul anului 1956. 

Alegerea temei o regăsim în interesul acordat studierii mecanismelor sistemului 
concentraționar românesc, dar mai ales în lipsa unei cercetări consecvente, pe baza surselor 
inedite, a coloniilor maramureşene. Singurele publicaţii existente la data începerii cercetării 
acestui subiect erau lucrările cu caracter memorialistic pe care le vom prezenta mai Jos, dar şi 
însemnările inginerului Emanuil Florean, fost şef la Exploatarea Minieră Baia Sprie, valorificate 
în lucrarea Triunghiul Morţii, Baia Sprie, Cavnic, Nistru 1950-1954, apărută la Editura Gutinul 
din Baia Mare în anul 2000. Dintre sursele de istorie orală cunoscute la demararea acestei 
cercetări, amintim episoadele dedicate coloniilor de la Baia Sprie, Cavnic şi Nistru din serialul 
Luciei Hossu-Longin, Memorialul Durerii, publicate şi în Memorialul Durerii: o istorie care nu 
se învaţă la şcoală, Bucureşti, Editura Humanitas, 2007. 

În România primele unități de muncă au fost înfiinţate în 1950, în urma emiterii 
Decretului nr. 6 din 14 ianuarie, extinderea şi funcționarea acestora fiind reglementată apoi de o 
serie de acte legislative emise aleatoriu în funcţie de interesele regimului. În acest context 
legislativ utilizarea muncii obligatorii era unul din principalele mijloace folosite de către 


autorităţi în vederea reeducării politice a „duşmanilor poporului”. 


* Prin regiunea Maramureş înţelegem zona Maramureşului. În perioada studiată, cele trei colonii de muncă miniere 
făceau parte din punct de vedere administrativ din Regiunea Baia Mare (vezi Legea nr. 5 din 6 septembrie 1950 
pentru împărţirea administrativ-teritorială a Republicii Populare Române, conform căreia au fost desfiinţate 
judeţele şi înfiinţate regiunile şi raioanele). Termenul de „regiune” utilizat în titlul tezei, precum şi pe parcursul 
acesteia se referă efectiv la zona, ţinutul, teritoriul Maramureşului de astăzi. 


Din punct de vedere structural am împărțit lucrarea în şapte capitole (Introducere; 
Reglementări legislative; Zona Maramureşului — centru de detenţie politică, Colonia de muncă 
de la Exploatarea Minieră Baia Sprie — Formaţiunea 0627; Colonia de muncă de la Mina 
Cavnic — Formaţiunea 0979; Colonia de muncă de la Mina Nistru — Formaţiunea 0630 şi 
Concluzii), cu subcapitolele aferente, încercând să aducem la cunoştinţa istoricilor, cercetătorilor 
şi nu numai acestora, faptul că represiunea comunistă din România a fost exercitată şi în cadrul 
unor centre concentraţionare mai puţin cunoscute la acea dată, unde munca extrem de grea nu 
avea alt scop decât distrugerea cât mai discretă a celor incomozi instituirii unui regim politic 
extrem. Maramureşul, prin funcționarea la Sighet a penitenciarului în care a fost exterminată 
elita politică românească din perioada interbelică, dar şi prin existenţa aşa-numitului „Triunghi al 
morţii”? — Baia Sprie, Cavnic, Nistru, de care ne ocupăm aici, a reprezentat un etalon al 
represiunii fizice şi psihice directe inițiate de autorităţile centrale comuniste. 

Pe baza informaţiilor obţinute în urma cercetării fişelor matricole ale deţinuţilor politici, 
create de administraţia centrală a sistemului penitenciar românesc după 1948, în prezent păstrate 
la Administraţia Naţională a Penitenciarelor Jilava, am reconstituit listele celor internaţi, 
apropiindu-ne de numărul cât mai exact al deţinuţilor din perioada 1950-1956. În aceste liste am 
cuprins numele deţinuţilor, data arestării sau condamnării acestora, data la care ei au fost aduşi la 
Baia Sprie, Cavnic şi Nistru, apartenenţa politică, respectiv originea socială sau ocupaţia avută la 
data arestării. 

În vederea elaborării acestei teze au fost cercetate documente create în 1950-1956 de 
administraţiile minelor de la Baia Sprie, Cavnic şi Nistru, precum şi de Direcţia Minelor Baia 
Mare, deţinute de Serviciul Județean Maramureş al Arhivelor Naţionale precum şi documente 
ale fostelor structuri ale Securităţii, aflate în păstrarea Consiliului Naţional pentru Studierea 
Arhivelor Securităţii din Bucureşti. Nu au fost neglijate nici documentele create şi aflate în 
păstrarea Arhivei Administraţiei Naţionale a Penitenciarelor Jilava, ne referim în special la 
fişele matricole penale a deţinuţilor prezentate mai sus, dar şi la documentele cu caracter general 
din fondul arhivistic „Secretariat””. Pentru prezentarea unor aspecte legate de regimul de viaţă în 
minele din sudul Maramureşului şi accentuarea dimensiunii represiunii exercitate asupra 
deţinuţilor au fost utilizate o serie de interviuri, cele mai multe din AIOCIMS, care au fost luate 
unui număr important de foşti deţinuţi organizați în AFDPR. Au fost consultate studiile cu 


caracter memorialistic scrise de cei condamnaţi de instanţele de judecată comuniste la muncă 


silnică în coloniile de muncă de pe teritoriul României, în special al Maramureşului. Intre acestea 


din urmă s-au remarcat „Am trecut prin iad”” — Ion Pantazi, „Închisoarea noastră cea de toate 
zilele”? — Ion Ioanid, „Martori şi martiri”? — Cornel Onaca, „Temniţa, destinul generaţiei 
noastre”” — Ion Diaconescu, „Din Împărăţia Morţii”? — Gabriel Bălănescu, „Închisorile mele. 
Memorii”? — Vladimir Dumitrescu, „Amintiri din captivitate? — Dimitrie Bejan, „Credinţa 

noastră este viaţa noastră”” — Iuliu Hossu. 

La baza represiunii comuniste s-au aflat o serie de instituţii coordonate de structurile de 
conducere comuniste. Astfel, în perioada 1948-1949 au fost create primele instituţii de 
represiune din România, Securitatea şi Miliția, care au avut o importantă contribuţie la punerea 
în practică a actelor legislative cu caracter represiv din România, instituţii fără de care nu s-ar 
putea înţelege complexul sistem al terorii. Toate acţiunile instituțiilor represive au fost legalizate 
în anii următori printr-un nou sistem al Justiţiei. În Constituţia Republicii Populare Române 
adoptată în 1952 rolul sistemului judecătoresc era în primul rând de „a apăra regimul de 
democraţie populară şi cuceririle oamenilor muncii, de a asigura respectarea legalităţii 
populare, a proprietăţii publice şi a drepturilor cetăţenilor”. Sistemul Justiţiei comuniste s-a 
dovedit a fi un bun colaborator al Ministerului de Interne, respectiv al Partidului, fapt devenit tot 
mai evident în momentul când coloniile de muncă intrau în subordinea Internelor, un număr 
însemnat de persoane fiind atunci condamnate la muncă silnică. 

Până la emiterea sentinţelor penale de condamnare a deţinuţilor politici de către 
judecătorii tribunalelor militare, în cazul nostru, existau o serie de proceduri specifice. Amintim 
aici rolul procuraturii, Ministerul public fiind implicat în efectuarea cercetărilor şi începerea 
întregii acţiuni penale. 

Ultima sarcină în realizarea represiunii politice revenea instanțelor de judecată. 
Infracţiunile referitoare la siguranța externă şi internă a statului, precum şi alte infracţiuni 
politice percepute ca atare în perioada interbelică erau judecate de tribunalele militare conform 
Înaltului Decret Regal nr. 856 din 11 februarie 1938. Acest decret a fost preluat şi de către 
regimul comunist, fiind modificat de mai multe ori până în 1956 sub aspectul încadrării politice a 


unor articole, însă conform codurilor penale din 1948, 1955, competenţa judecării cauzelor 





! Constituţia Republicii Populare Române din 1952 (Buletinul Oficial al R.P.R., nr. 1 din 27 septembrie 1952), 
publicată şi pe http://Awww.culegeri.ro, accesat la 3 februarie 2008. 





penale în care erau implicaţi „duşmani”” ai siguranței regimului comunist revenea în absolut 
toate cazurile tribunalelor militare. 

În ceea ce priveşte legislaţia represiunii comuniste din România, în special legislaţia 
referitoare la apariția şi funcționarea coloniilor de muncă forţată, evidențiem în acest rezumat 
„hotărârea pentru înființarea coloniilor de muncă, a domiciliului obligatoriu şi a batalioanelor 
de muncă a Consiliului de Miniştri”? cu numărul 1554 din 22 august 1952. Apariţia acestei 
hotărâri a intensificat represiunea comunistă, fiind identificate cât mai multe categorii socio- 
profesionale ce puteau fi internate în coloniile de muncă. Hotărârea 1554 a legitimat şi apariția 
coloniilor de muncă forțată în cadrul minelor de plumb din zona Maramureşului, Baia Sprie, 
Cavnic şi Valea Nistrului, unde, „reacționarii”” erau obligaţi să muncească în vederea 
„reeducării politice, reeducare de inspiraţie sovietică, întâlnită şi în Arhipelagul Gulag al lui 
Alexandr Soljeniţin. 

Coloniile de muncă din România comunistă, respectiv coloniile de muncă de la 
exploatările miniere din Maramureş, funcționau pe baza unor regulamente cu caracter intern. 
Primul regulament aplicat acestor forme de detenţie politică a fost emis de Ministerul de Interne 
în 1952, cu titlul „Regulament de funcţionare al Direcţiunii Generale a Penitenciarelor, 
Coloniilor şi Unităţilor de Muncă””. 

Situaţia politică a Maramureşului în anii 1947-1952, conform dărilor de seamă ale 
serviciilor MAI, era benefică organizării şi funcționării Blocului Partidelor Democratice, în timp 
ce pentru partidele de opoziţie nu existau aspecte deosebite care să fie semnalate, pregătindu-se 
astfel, din punct de vedere politic, apariţia centrelor de muncă din Maramureş. Astfel, după 
dizolvarea Regionalei Oradea s-au produs schimbări importante în organizaţia judeţeană 
Maramureş a P.C.R., Biroul având 8 membri, în loc de 4, împreună cu secretarul partidului.” De 
asemenea, aceleaşi surse relatează că s-a reuşit apropierea de partid a unor membri care înainte 
se dovedeau a fi adversari hotărâți ai P.C.R.-ului. De la conducerea Frontului Plugarilor au fost 
înlăturați vechii conducători dovediţi a fi „elemente corupte şi de neîncredere” şi înlocuiţi cu 
„elemente noi şi valoroase.””? Această acţiune a stârnit unele reacţii din partea celor epuraţi atât 
împotriva autorităților cât şi împotriva noilor conducători ai Frontului Plugarilor din Maramureş. 


Partidul Social Democrat se confrunta cu probleme de organizare, raportându-se către centru că 





? CNSAS Bucureşti, Fond Documentar, dosar nr. D. 11741/1947, vol. 8, f. 10. 
3 * 
Ibidem. 


acesta este unul din partidele Blocului cu cea mai mare indiferenţă a cadrelor la aspectele sociale, 
economice şi politice din regiune.“ 

Aşadar, coloniile de muncă de care ne ocupăm în această teză completau represiunea 
politică din România comunistă în perioada 1950-1956, nordul Transilvaniei devenind fără voia 
sa un nume pe harta „gulagului românesc”, un loc în care a fost exterminată fără scrupule 


intelectualitatea românească. 


Colonia de muncă de la Exploatarea Minieră Baia Sprie — Formaţiunea 0627 


Mina de la Baia Sprie era subordonată Combinatului Metalurgiei Neferoase Baia Mare, 
depinzând de Ministerul Minelor şi Petrolului şi mai apoi de Ministerul Metalurgiei şi Industriei 
Chimice. Încă din 1948 exploatarea a fost completată cu cele mai bune cadre de ingineri, 
subingineri şi maiştri. Până în 1953 personalul minei era angajat civil şi apoi din 1953 până în 
1956 prin ordinul Ministrului de Interne, Alexandru Drăghici au fost militarizaţi, mulţi civili 
devenind atunci cadre fără să fi avut nimic de-a face cu PCR-ul. În această perioadă colonia de 
muncă purta denumirea de „Formaţiunea 0627 Baia Sprie”?. 

Comandamentul Trupelor MAI informa conducerea Ministerului Afacerilor Interne 
asupra condiţiilor care ar face posibilă deschiderea coloniei de muncă de la Exploatarea Minieră 
Baia Sprie. Astfel, conform informaţiilor din nota-raport din 6 martie 1950, la Baia Sprie, ar fi 
fost necesar, pentru anul 1950, să lucreze 600 de deţinuţi, lucrul numai pe timpul nopţii şi la 
lucrări subterane. 

Loturile cele mai importante şi-au făcut apariţia la această colonie în 1951, 1952 şi 1953, 
pregătind astfel şi organizarea celorlalte colonii de muncă din regiune, Cavnic şi Nistru. 
Reabilitarea prin muncă a constituit un pretext important pentru primele recrutări a deţinuţilor 
politici care aveau condamnări mai mari de 10 ani şi care aveau speranţa că vor scăpa de hrana 
sărăcăcioasă şi frigul de nedescris de la penitenciarul Aiud. 

Cea mai mare parte a „braţelor speciale”” care ajungeau la Baia Sprie aveau, aşadar, 
condamnări foarte mari, peste 10 ani, fiind preluaţi de la penitenciarele Aiud, Gherla, sau, după 


1953, de la Canal. Nu au fost semnalate cazuri în care deţinuţii să fie aduşi la colonie în perioada 





+ Ibidem. 


anchetei sau imediat după ancheta desfăşurată de Securitate, însă întreaga activitate şi 
comportamentul celor consideraţi periculoşi era în permanenţă urmărit de sistem prin intermediul 
informatorilor care erau prezenţi atât printre deţinuţi cât şi printre muncitorii şi maiştrii civili. 
Uneori activitatea deţinuţilor era urmărită chiar de către simplii gardieni ai lagărului de muncă, 
foişoarele de supraveghere ale militarilor, din apropierea gardului coloniei, fiind instalate şi în 
acest scop. 

Referindu-ne la regimul alimentar de la Baia Sprie, acesta era împărțit de majoritatea 
foştilor deţinuţi politici în două etape. În prima etapă alimentaţia era în general mai bună, mai 
consistentă, acest lucru fiind pus pe seama comandantului, maiorul Popa, care „era un om 
cumsecade, având grijă să fie o mâncare bună, fiindcă oamenii munceau de fapt şi era raţional, 


5 A doua etapă este cea în care comandant devine Szabo 


logic ca aceştia să dea şi randament. 
Zoltan, acesta introducând raţionalizarea pâinii, totul raportându-se la îndeplinirea normei. 

Din punct de vedere al spectrului politic, la colonia de la Baia Sprie se aflau deţinuţi 
care făceau parte sau erau simpatizanți ai ţărăniştilor şi legionarilor, în marea lor majoritate. La 
Mina Baia Sprie erau reprezentate aproape toate categoriile sociale, de la intelectuali, profesori, 
scriitori, filosofi, preoţi, până la foşti ofiţeri, ţărani, atât din Maramureş, cât şi din alte zone ale 
României, Vrancea spre exemplu. 

Personalul tehnic al exploatării de la Baia Sprie a jucat un rol important în funcţionarea 
coloniei, fiind format în cea mai mare parte din deţinuţi ingineri cu orientare spre asemenea 
activități. Cu acest personal tehnic, noii sosiți luau foarte repede legătura în vederea unei instruiri 
rapide necesare muncii în subteran. Majoritatea foştilor deţinuţi mineri îşi amintesc de inginerii 
Alexandru Balş şi Ion Bujoiu, responsabili cu instruirea, devenind pentru cei mai mulţi deţinuţi 
un fel de mentori pe linia exploatării mineritului. 

Regimul de muncă de la mina de plumb din Baia Sprie este conturat de majoritatea 
foştilor deţinuţi ca un tablou apocaliptic, fiind apreciat ca unul dintre cele mai dure locuri de 
muncă obligatorie din perioada regimului comunist care au funcționat pe teritoriul României. 
Aici, exercitarea meseriilor prezentate însemna asumarea unui continuu risc, de la intrarea în 
mină şi până la ieşire. Munca cea mai grea era destinată perforatorilor care lucrau în abatajele 
cele mai puţin aerisite, la temperaturi de 40-45 de grade. Cei mai mulţi nu rezistau acestei călduri 


istovitoare, muncind doar în slipuri şi având în picioare cizme de cauciuc. 





5 AIOCIMS, caseta nr. 270/1, interviu cu Paul Lăzărescu. 


Schimbarea conducerii de la Baia Sprie din 1953 a însemnat o înăsprire dusă la extrem a 
regimului de muncă. Este momentul în care comandant al coloniei devine locotenent-colonelul 
Szabó Zoltán, ajutat în exercitarea terorii de către locotenentul Cioară, locotenentul politic 
Guleran şi locotenentul Pintea. Acum s-a manifestat forma specifică coloniei de la Baia Sprie a 
„fenomenului Piteşti""de care se aminteşte în majoritatea studiilor cu acest caracter, însă fără 
amploare foarte mare, atât datorită numărului mic de „reeducaţi”” prezenţi aici, dar şi datorită 
curajului deţinuţilor, care, la Baia Sprie, au recurs în mai multe rânduri la greve. Un aspect 
asupra căruia ne-am oprit în această teză şi care a evidenţiat încă o dată criminalitatea regimului 
comunist era cel al împuşcării în curtea coloniei de la Baia Sprie a preotului Gheorghe Şerban de 
către „ostaşul”” Faur, în perioada conducerii coloniei de către Szabó Zoltán. 

Colonia de muncă de la Baia Sprie a funcţionat într-un cadru al terorii, care a determinat 
o serie de greve în anii 1954-1955, până la începutul anului 1956, colonia din cadrul exploatării 
fiind treptat închisă, muncitorii civili reluând activitatea „braţelor speciale”, hotărâre care a fost 
luată în contextul ultimelor anchete ale Procuraturii Militare din Oradea. 

În afara coloniilor de muncă maramureşene de la Baia Sprie, Cavnic şi Nistru, în 
România a mai funcţionat o singură colonie minieră. Este vorba de colonia de muncă de la Mina 
Brad (Musariu). Această colonie, cu indicativul 0972, era situată în zona Hunedoarei (Raionul 
Brad) şi a fost înfiinţată pe 1 iulie 1955, în urma Ordinului MAI nr. 500 din 29 iunie 1955, cu 
scopul de a asigura forţa de muncă pentru „Trustul Aurului” al cărui sediu a fost stabilit la Gura 
Barza, comuna Crâşcior. 

Referitor la deţinuţii politici care au fost transferați la colonia de muncă de la 
Mina Baia Sprie am încercat să evidenţiem prin intermediul unui tabel numărul acestora, data 
condamnării lor, respectiv anul sau data cât mai exactă când au fost aduşi la colonie, apartenenţa 
lor politică originea socială sau profesia pe care o aveau în momentul condamnării. De 
asemenea, în măsura posibilităţilor, am inserat şi câte o fotografie a celor mai cunoscuţi dintre 


foştii deţinuţi, oprindu-ne şi asupra unor date biografice ale acestora. 


Colonia de muncă de la Exploatarea Minieră Cavnic - Formaţiunea 0979 


Din decembrie 1952 mina de plumb de la Cavnic a fost utilizată ca şi colonie de muncă 
forțată, primind caracterul de regim penitenciar şi fiind integrată în drasticul circuit al 
exterminării deţinuţilor politici, alături de celelalte colonii şi lagăre care au funcționat pe 
teritoriul României. 

Exploatarea Minieră Cavnic a devenit oficial colonie de muncă prin transferul a 200 de 
deţinuţi de la mina din Baia Sprie, fapt petrecut la sfârşitul lui 1952. Pe parcursul lui 1951 la 
Cavnic au fost executate diverse lucrări pentru amenajarea spaţiului care urma să fie locuit de 
„braţele speciale de muncă”, titulatură cu care erau cunoscuţi deţinuţii cu caracter politic. 

Activitatea minei de la Cavnic, devenită colonie de muncă, precum şi a celorlalte 
formaţiuni miniere din Regiunea Baia Mare, era controlată şi coordonată de Centrul de 
Coordonare Baia Sprie şi mai apoi de cel din Baia Mare, în conformitate cu schema de 
organizare şi funcționare a acestuia. 

Condiţiile de muncă erau dintre cele mai dure, se lucra şi aici, la fel ca şi la Baia Sprie 
pe mai multe nivele, la orizonturile de muncă 33, 66 şi 100. La nivele inferioare temperatura 
depăşea 40°C. 

Din mărturiile orale şi memorialistice ale deţinuţilor de la Cavnic se poate deduce că 
imediat după înfiinţarea coloniei regimul penitenciar de aici era mai lejer ca cel de la Canal sau 
de la Jilava şi Gherla. La Cavnic aveau paturi normale de muncitori, primind perne şi pături, 
deţinuţii trecând cu vederea că după stingere uşile barăcilor erau închise de către gardieni. 
Într-adevăr se putea vorbi de o oarecare libertate la mina Cavnic, care durase puţin timp, regimul 
înrăutățindu-se din momentul în care comandantul Şeremet, zis Tămâie, dorea permanent să 
raporteze la centru că a depăşit norma de lucru. 

Regimul detenţiei de la Cavnic era extrem de sever, deţinuţii erau obligaţi să ispăşească 
pedepse pentru orice fleac. Carcerele şi camerele de izolare funcționau în permanenţă. Acestea 
erau nişte gherete din scânduri în care cu greu încăpea un om în picioare, dar erau băgaţi şi câte 
doi. Printre scânduri sufla vântul şi viscolul, iar de sus ploua sau ningea, în funcţie de vreme, 
pentru că nu erau acoperite. 

Asistenţa medicală de la Cavnic, ca în majoritatea închisorilor şi lagărelor de muncă din 


perioada respectivă, era minimală, şi chiar inexistentă de cele mai multe ori. Majoritatea 

deţinuţilor internaţi la coloniile de muncă de la exploatările miniere Cavnic, Nistru şi Baia Sprie 
erau suferinzi de tuberculoză şi boli cardio-vasculare, fapt observat din documentele oficiale 
emise de M.A.I. Direcţia Penitenciare, Lagăre şi Colonii. Astfel, într-o notă-raport din 2 august 
1955, Formaţiunea 0979 Cavnic solicita aprobarea internării deţinutului Pătrăşcanu loan la 
spitalul Penitenciarului Văcăreşti, fiind suferind de insuficienţă renală, tuberculoză renală şi 
maladie mitrală. 

După trasarea coordonatelor legate de regimul de muncă, regimul penitenciar al coloniei 
de la Cavnic, precum şi unele aspecte legate de funcționarea acesteia, urmărind viaţa unor 
deţinuţi politici şi ofiţeri, am considerat necesar să ne oprim şi asupra unui eveniment deosebit al 
acestei exploatări miniere. Ne referim, la spectaculoasa evadare, produsă la 6 iunie 1953, a unui 
grup de 14 deţinuţi.” La realizarea planului de evadare au participat activ Ion Pantazi şi Ion 
Ioanid. Pe măsură ce erau prinşi, evadaţii erau duşi la Securitatea Baia-Mare, iar în luna 
septembrie 1953 au fost mutaţi la Penitenciarul Oradea, fiind judecaţi la Tribunalul Militar 
Teritorial Oradea. 

În conformitate cu sursele documentare inedite cercetate în Arhiva CNSAS, colonia de 
muncă forţată din cadrul Exploatării Miniere Cavnic a funcționat până în anul 1955, când a fost 
desfiinţată prin Ordinul M.A.I. nr. 664 din 17.10.1955, fiind retras indicativul formaţiunii, 0979, 


respectiv ştampilele şi sigiliile utilizate, documentele oficiale fiind preluate de D.P.L.C. 


Colonia de muncă de la Exploatarea Minieră Nistru — Formaţiunea 0630 


Colonia de muncă de la Nistru a fost înfiinţată în anul 1951, fiind inaugurată de un lot de 
50 de deţinuţi aduşi de la Baia Sprie. Mina de la Nistru a purtat în această perioadă mai multe 
denumiri. În decembrie 1952 a devenit Intreprinderea Minieră „7 Noiembrie”, fiind cunoscută şi 
ca mina „9 Mar” sau „Exploatarea Minieră Nistru”. Indicativul acestei colonii de muncă era 


Formaţiunea nr. 0630 Nistru. 


% În documentele păstrate la ACNSAS București, referitoare la momentul evadării de la Cavnic sau la unii dintre 
deţinuţii care au reuşit să evadeze (dosarele informative privind pe Ion Pantazi, Miltiade Ionescu), apare menţionat 
un număr de 12 deţinuţi care au evadat la 6 iunie 1953, în timp ce sursele memorialistice precizează fuga a 14 
deţinuţi. 

O caracteristică a loturilor sosite la Nistru consta în faptul că între deţinuţi se aflau, pe 
lângă intelectuali, şi un număr mare de ţărani. O parte din ţăranii deţinuţi de la mina Nistru 
făceau parte din organizaţia „Vlad Ţepeş”, organizaţie existentă încă din anii 40, iar alții 
constituiau primele eşaloane arestate din organizaţiile din Munţii Muscelului conduse de 
colonelul Arsenescu şi frații Arnăuţoiu. 

La Nistru deţinuţii erau mult mai uşor de supravegheat în timpul muncii, întrucât 
orizonturile mergeau în sus, paralel, la câte 30 de metri unul de altul, pe când cele de la mina 
Cavnic sau cea de la Baia Sprie erau de adâncime. Din această cauză deţinuţii nu se mai 
confruntau cu temperaturi exagerate sau cu lipsa oxigenului din subteran. 

Biroul Tehnic coordona şi la exploatarea de la Nistru întreaga activitate minieră, 
încadrarea cu personal făcându-se în primăvara anului 1951 cu tehnicieni instruiți la Baia Sprie şi 
care erau considerați „specialişti”” în acest domeniu. Printre responsabilii tehnici se aflau 
persoane pe care le-am întâlnit la colonia din Baia Sprie, fiind astfel vorba de Alexandru Balş, 
Ion E. Bujoiu, tânărul Ion Diaconescu şi Tudorel Pârău, inginer constructor. 

Din punct de vedere al relaţiei deţinuţilor politici cu exteriorul şi la Nistru exista cam 
aceeaşi stricteţe ca şi cea de la Cavnic şi Baia Sprie. Nu exista posibilitatea de a citi vreo carte 
sau un ziar ani de zile, cei închişi ajungând uneori să se întrebe dacă mai există pentru cei din 
afara coloniei. 

Cum am văzut la colonia de muncă de la mina Cavnic, şi la Nistru, funcţionarea 
exploatării a fost perturbată de evadarea a patru deţinuţi politici, desfăşurată cu doar câteva 
ore înaintea celei de la Cavnic, în 6 iunie 1953, neexistând, potrivit foştilor deţinuţi intervievaţi, 
nici o legătură între cele două acțiuni neaşteptate. Cei patru deţinuţi care au reuşit să evite paza 
gardienilor coloniei şi implicit sistemul Securităţii de la Nistru au fost Marin Țucă, fost ofiţer de 
artilerie în vechea armată, Miron C. Nicolae, zis Cocoş, Petre Românu şi Coţofan. Cei patru 
evadați au fost anchetați la Baia Mare şi trimişi apoi la Penitenciarul Oradea. În urma procesului 
trei dintre ei, în frunte cu Ţucă au fost condamnaţi la moarte şi unul la muncă silnică pe viaţă. S- 
a ajuns la graţierea de pedeapsa capitală a doi dintre ei, Țucă Marin fiind astfel singurul executat, 
toată acțiunea de încercare de evadare de la colonia minei Nistru terminându-se tragic. Ţucă 
Marin a fost condamnat la moarte prin sentinţa nr. 112 din 27 februarie 1954 emisă de Tribunalul 


Militar Teritorial Oradea. 

